Predkladacia správa
 	
	Dohovor o právach dieťaťa (ďalej len „dohovor“) bol prijatý 20. novembra 1989 v New Yorku. V mene Českej a Slovenskej Federatívnej Republiky bol podpísaný                 30. septembra l990. Ratifikačná listina bola uložená u generálneho tajomníka Organizácie Spojených národov (ďalej len „OSN“), depozitára dohovoru, 7. januára 1991.

Pre Českú a Slovenskú Federatívnu Republiku nadobudol platnosť v súlade so svojím článkom 49 ods. 2 dňom 6. februára 1991. Slovenská republika sa stala zmluvnou stranou dohovoru v rámci sukcesie po Českej a Slovenskej Federatívnej Republike 28. mája l993 s účinnosťou od l. januára l993.

	Opčné protokoly k dohovoru, a to Opčný protokol k Dohovoru o právach dieťaťa o účasti detí v ozbrojených konfliktoch  a Opčný protokol k Dohovoru o právach dieťaťa o obchodovaní s deťmi, detskej prostitúcii a detskej pornografii boli otvorené na podpis v New Yorku 25. mája 2000.
	                                       
	Vláda Slovenskej republiky uznesením č. 730 z 15. augusta 2001 vyslovila súhlas s uzavretím oboch opčných protokolov s výhradou ratifikácie. Oba opčné protokoly Slovenská republika podpísala  30. novembra 2001 a Národná rada Slovenskej republiky vyslovila s nimi súhlas uznesením č. 778 zo 4. februára 2004. Prezident Slovenskej republiky ich ratifikoval 14. júna 2004. 

	Ratifikačná listina k Opčnému protokolu k Dohovoru o právach dieťaťa o obchodovaní s deťmi, detskej prostitúcii a detskej pornografii bola uložená u depozitára, generálneho tajomníka  OSN, 25. júna 2004. Pre  Slovenskú republiku nadobudol tento opčný 
protokol v súlade s článkom 14 ods. 2 platnosť 25. júla 2004.

Pri ukladaní ratifikačnej listiny k Opčnému protokolu k Dohovoru o právach dieťaťa o účasti detí v ozbrojených konfliktoch (ďalej len „protokol“) sekretariát generálneho tajomníka OSN v New Yorku zistil, že absentuje vyhlásenie podľa jeho čl. 3 ods. 2. Zároveň oznámil slovenskej strane, že ratifikačnú listinu k protokolu nemôže uložiť bez uvedeného vyhlásenia Slovenskej republiky. Vláda Slovenskej republiky uznesením č. 202 z 1. marca 2006 uložila ministrovi obrany predložiť na rokovanie vlády Slovenskej republiky návrh na prijatie vyhlásenia podľa čl. 3 ods. 2  protokolu.

Citovaný článok ustanovuje, že „každý štát, zmluvná strana, uloží záväzné vyhlásenie pri ratifikácii alebo pristúpení k tomuto protokolu, ktoré určuje minimálny vek, v ktorom  povoľuje dobrovoľný odvod do svojich národných ozbrojených síl a popisuje prijaté záruky, aby tento odvod nebol násilný alebo vynútený.“

       Podľa právneho poriadku Slovenskej republiky, ktorý poskytuje garancie na to, aby Slovenská republika splnila záväzky vyplývajúce z protokolu, sa za odvod v zmysle protokolu považuje 
-	dobrovoľné prevzatie brannej povinnosti podľa  zákona č. 570/2005 Z. z. o bran-nej povinnosti a o zmene a doplnení niektorých zákonov, ktorý ustanovuje, že občan Slovenskej republiky alebo cudzinec môže dobrovoľne prevziať brannú povinnosť  od 1. januára kalendárneho roka, v ktorom dovŕši 19 rokov veku, a
-	prijatie do štátnej služby profesionálneho vojaka podľa zákona č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov, ktorý ustanovuje dovŕšenie                                                                                          18 rokov veku ako podmienku prijatia do štátnej služby. 

Z uvedeného vyplýva, že platná právna úprava Slovenskej republiky vylučuje, aby sa do jej ozbrojených síl povolávali osoby mladšie ako 18 rokov. 
      
       Podľa čl. 22 Zásad vlády SR pre oblasť medzinárodných zmlúv schválených uznesením vlády Slovenskej republiky č. 615 z 26. augusta 1997, ak majú byť pri podpise, ratifikácii, schválení alebo prijatí mnohostrannej zmluvy, ako aj pri prístupe k zmluve uplatnené výhrady zodpovedajúce záujmom Slovenskej republiky, alebo uplatnené vyhlásenia zabezpečujúce základné právne stanoviská Slovenskej republiky, musia návrh výhrad                a vyhlásení prerokovať a schváliť orgány, ktoré dali súhlas na to, aby Slovenská republika bola zmluvou viazaná.

 Vzhľadom na túto skutočnosť sa návrh vyhlásenia predkladá na prerokovanie a schválenie vláde Slovenskej republiky a Národnej rade Slovenskej republiky rovnako ako v prípade súhlasu s uzavretím protokolu. 

  Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie. Z tohto dôvodu nie je vyhotovená doložka finančných, ekonomických, environmentálnych vplyvov, vplyvov na zamestnanosť alebo podnikateľské prostredie.
 	Materiál bol predmetom medzirezortného pripomienkového konania. Jeho vyhodnote-nie je súčasťou predkladaného materiálu.